วอลุ่มปริศนาดัน KWG ปิดชนซิลลิ่ง! เตือนระวังแรงขายทำกำไร หลังไร้ปัจจัยหนุน
วอลุ่มปริศนาดัน KWG ปิดชนซิลลิ่ง! เตือนระวังแรงขายทำกำไร หลังไร้ปัจจัยหนุน โดย ปิดตลาดวันนี้ อยู่ที่ระดับ 0.87 บาท บวก 0.20 บาท หรือ 29.85% สูงสุดที่ระดับ 0.87 บาท ต่ำสุดที่ระดับ 0.69 บาท ด้วยมูลค่าการซื้อขาย 4.5 ล้านบาท
17 ธ.ค. 2563

ผู้สื่อข่าวรายงานว่า ราคาหุ้น บริษัท คิง ไว กรุ๊ป (ประเทศไทย) จำกัด (มหาชน) หรือ KWG ปิดตลาดวันนี้ อยู่ที่ระดับ 0.87 บาท บวก 0.20 บาท หรือ 29.85% สูงสุดที่ระดับ 0.87 บาท ต่ำสุดที่ระดับ 0.69 บาท ด้วยมูลค่าการซื้อขาย 4.5 ล้านบาท

ทั้งนี้หากดูสัญญาณเทคนิคจะเห็นได้ว่าแท่งเทียนปรับตัวขึ้นร้อนแรงสามารถวิ่งทะลุเส้นค่าเฉลี่ย 10 วัน 25 วัน และ 75 วันไปได้อย่างแข็งแกร่ง จนสามารถมาทดสอบแตะเส้นค่าเฉลี่ย 200 วัน ที่บริเวณแนวต้าน 0.88 บาท นับเป็นจุดวัดใจของราคาว่าจะไปต่อได้หรือไม่?
อย่างไรก็ดีการปรับตัวขึ้นของราคาอาจ “เร็ว-แรง” เกินไป ซึ่งอาจต้องระวังแรงเทขายทำกำไรออกมา เช่นดังช่วงก่อนหน้าที่ราคาหุ้นมักขึ้นในลักษณะระยะสั้นเพียง 1-2 วัน เท่านั้น
นอกจากนี้หุ้น KWG ไม่ค่อยมีสภาพคล่องเท่าไรนัก เพราะมูลค่าซื้อขายต่อวันอยู่ที่ระดับเพียงหลักหมื่นบาท และไม่เกินห้าแสนบาทเท่านั้น
ขณะเดียวกันยังไร้ข่าวใหม่เข้ามาสนับสนุน มิหนำซ้ำหากย้อนกลับไปดูผลประกอบการโดยเฉพาะในช่วงไตรมาส 3 สิ้นสุดวันที่ 30 กันยายน 2563 ขาดทุนสุทธิเพิ่งขึ้น 120.78 ล้านบาท จากงวดเดียวกันของปีก่อนขาดทุนสุทธิ 48.53 ล้านบาท ซึ่งยังส่งผลให้งวด 9 เดือนแรกของปี 2563 คงขาดทุนสุทธิ 285.51 ล้านบาท จากงวดเดียวกันของปีก่อนขาดทุนสุทธิ 306.23 ล้านบาท
ดังนั้นจากราคาหุ้นที่ปรับตัวขึ้นเร็วและแรงอาจเป็นการเก็งกำไรเพียงระยะสั้นๆ จึงควรระมัดระวังแรงขายทำกำไรภายหลังจากนี้